Kuntarakennelain mukainen selvitysvelvollisuus kuntien yhdistymisestä ja selvitysalueesta ilmoittaminen valtiovarainministeriölle 30.11.2013 mennessä

24/00.01.00/2012

KH 28.10.2013 § 281	Kuntarakennelain mukaan kunnan tulee yhdessä muiden kuntien kanssa selvittää kuntien yhdistymistä kuntarakennelaissa säädettyjen selvitysperusteiden mukaisesti. Kunnan tulee ilmoittaa valtiovarainministeriölle 30.11.2013 mennessä, minkä kunnan tai kuntien kanssa se selvittää kuntien yhdistymistä. Kunnan vastauksen tulee perustua valtuuston päätökseen. 

	Kunnan tulee toimittaa selvitysaluetta koskevat tiedot valtiovarainministeriölle sähköisesti ministeriön laatimalla lomakkeella.Vastauksensa yhteydessä kunnat voivat ilmoittaa, jos ne aikovat hakea poikkeusta lain määrittelemästä selvitysalueesta laissa määritellyillä perusteilla. 

	Valtioneuvosto arvioi saatujen ilmoitusten (vastausten) perusteella uudistuksen etenemistä vuoden 2013 lopussa. Lisäksi valtiovarainministeriö arvioi tietojen perusteella sitä, myönnetäänkö selvitysperusteiden osoittamista selvitysalueista poikkeuksia ja asetetaanko selvitysalueille erityisiä kuntajakoselvityksiä. 

TAUSTAA:

Kuntarakennelaki ja siihen liittyvä laki kielilain muuttamisesta ovat tulleet voimaan 1.7.2013. Kuntajakolain nimike on muutettu kuntarakennelaiksi, ja lakiin on lisätty kuntarakenneuudistuksen toteuttamiseksi säännökset kuntien selvitysvelvollisuudesta, selvitysperusteista, selvitysalueen määräytymisestä ja niistä poikkeamisesta sekä kuntien yhdistymisen taloudellisesta tuesta. 

Kuntarakenneuudistuksen tavoitteena on erityisesti vahvistaa kuntien edellytyksiä järjestää yhdenvertaisia palveluja, eheyttää yhdyskuntarakennetta sekä vahvistaa kunnallista itsehallintoa. Tarkoitus on lisäksi vahvistaa kuntien kykyä vastata palvelutuotannosta pääosin itse sekä kykyä hyödyntää markkinoita. 

Kuntarakennelain mukainen kuntien selvitysvelvollisuus on alkanut heti lain voimaan tultua. Selvitysten ja yhdistymisesitysten määräaika päättyy kuusi kuukautta sen jälkeen, kun määräaikasäännöstä koskeva voimaantulolaki on tullut voimaan. Eduskuntakäsittelyssä selvitystä koskeva määräaikasäännös sidottiin sosiaali- ja terveydenhuollon järjestämistä koskevan lain (sote-järjestämislaki) hyväksymiseen eduskunnassa. Sote-järjestämislakia koskeva hallituksen esitys on tarkoitus antaa eduskunnalle keväällä 2014. 

KUNTIEN SELVITYSVELVOLLISUUS / 5 eri perustetta

Kunnan tulee selvittää yhdessä muiden kuntien kanssa kuntajaon muuttamisen edellytykset täyttävän uuden kunnan muodostamista, jos yksikin laissa säädetyistä selvitysperusteista osoittaa selvityksen tarvetta. Selvitysperusteita on viisi:

Palveluperuste
Alle 20 000 asukkaan kunnan on yhdessä muiden kuntien kanssa selvitettävä yhdistymistä alueella, jossa on 
1)	palveluiden järjestämisen, rahoittamisen ja kehittämisen kannalta riittävä väestöpohja sekä kyky riittävään omaan palvelutuotantoon;	
2)	erityisesti sosiaali- ja terveydenhuollon järjestämisen kannalta vähintään 20 000 asukasta;	
3)	perusopetuksen laadukkaan ja yhdenvertaisen järjestämisen kannalta alle yksivuotiaiden ikäluokan koko vähintään noin 50.	

Työpaikkaomavaraisuus ja työssäkäynti
Kunnan tulee selvittää kuntien yhdistymistä, jos
1)	kunnan työssäkäyvästä väestöstä alle 80 prosentilla on työpaikka kunnan alueella (työpaikkaomavaraisuus);	
2)	kunnan työssäkäyvästä väestöstä Tampereen, Turun, Oulun, Lähden, Jyväskylän tai Kuopion työssäkäyntialueella sijaitsevassa kunnassa vähintään 35 prosenttia ja muilla työssäkäyntialueilla sijaitsevissa kunnissa vähintään 25 prosenttia käy työssä työssäkäyntialueen keskuskunnan alueella (työssäkäyntiperuste).	

Yhdyskuntarakenneperuste
Kunnalla on selvitysvelvollisuus yhdyskuntarakenneperusteella, jos sen tai siihen rajoittuvan kunnan yhtenäinen keskustaajama ulottuu kunnan rajan yli tai keskustaajamaan kytkeytyvä lähitaajama ulottuu kunnan rajan yli, taikka jos toisen kunnan keskustaajaman kasvupaine kohdistuu merkittävästi kunnan alueella sijaitsevaan taajamaa.

Talousperuste
Kunnan tulee selvittää yhdistymistä talousperusteella, jos kunnan rahoituksen riittävyyttä tai vakavaraisuutta kuvaavat talouden tunnusluvut täyttävät vähintään yhden seuraavista edellytyksistä:
1)	Kunnan viimeisessä hyväksytyssä tilinpäätöksessä ja sitä edeltäneessä tilinpäätöksessä alittuvat kunnan peruspalvelujen valtionosuudesta annetun lain(1704/2009) 63 a §:n mukaisen erityisen vaikeassa taloudellisessa asemassa olevan kunnan arviointimenettelyn edellytyksenä olevat raja-arvot;

2)	Kunnan viimeisessä hyväksytyssä ja kahdessa sitä edeltävässä tilinpäätöksessä kunnan peruspalvelujen valtionosuudesta annetun lain  63 a §:n mukaisen erityisen vaikeassa taloudellisessa asemassa olevan kunnan arviointimenettelyn edellytyksenä olevista kuudesta raja-arvosta täyttyy neljä tai	
3)	kunnan viimeisessä hyväksytyssä tilinpäätöksessä taseen kertynyt alijäämä asukasta kohti on vähintään 500 euroa ja kahdessa edeltäneessä tilinpäätöksessä taseessa on kertynyttä alijäämää.	

Selvityksen tavoitteena on  saada aikaan esitys kuntien yhdistymisestä ja siihen liittyvä yhdistymissopimus. Vaikka kunnat eivät päätyisikään tekemään yhdistymisesitystä, selvitykseen tulee kuitenkin sisältyä  vähintään suunnitelma hallinnon ja palvelujen järjestämisestä ja palvelujen tuottamisesta selvitysalueella

SELVITYSALUEET

Kuntarakennelaissa säädetyistä selvitysperusteista selvitysaluetta määrittävät palveluperuste (4 c §) sekä työssäkäynti- ja yhdyskuntarakenneperusteet (4 d §:n 3 momentti). 

Palveluperusteen mukaisesti alle 20 000 asukkaan kunnan on yhdessä muiden kuntien kanssa selvitettävä yhdistymistä alueella, jossa on 1) palveluiden järjestämisen, rahoittamisen ja kehittämisen kannalta riittävä väestöpohja sekä kyky riittävään omaan palvelutuotantoon; 2) erityisesti sosiaali- ja terveydenhuollon järjestämisen kannalta vähintään noin 20 000 asukasta; sekä 3) perusopetuksen laadukaan ja yhdenvertaisen järjestämisen kannalta alle yksivuotiaiden ikäluokan koko vähintään noin 50. 

Mikäli kunnat täyttävät työssäkäyntiperusteen tai yhdyskuntaperusteen ja muodostavat yhtenäisen alueen, niiden on selvitettävä kuntien yhdistymistä yhdessä. 

Lisätietoja: 
-  Valtiovarainministeriön kirje 2.9.2013, VM/1806/03.03.00/2013.
-   Kirje löytyy valtiovarainministeriön kotisivuilta www.vm.fi. Sivustolla esitellään myös kuntalistauksia eri perusteet täyttävistä kunnista. 

Päätösehdotus	Kaupunginjohtaja

Kaupunginhallitus merkitsee kuntarakennelain mukaisen selvitysvelvollisuuden tiedoksi ja käy asiasta keskustelua.

Päätös	Hyväksyttiin. 

KH 11.11.2013 § 291
	
Päätösehdotus	Kaupunginjohtaja

	Kaupunginhallitus esittää valtuustolle, että 

	Keuruun kaupunki haluaa selvittää kuntaliitos- ja kuntayhteistyöasioita Multian ja Petäjäveden kuntien sekä  Mänttä-Vilppulan, Virtain ja Ähtärin kaupunkien kanssa. Selvitysalueeseen voivat kuulua myös Ruoveden kunta ja Alavuden kaupunki. 

	KÄSITTELY KOKOUKSESSA

Keskustelun aikana Liisa Ruusila ehdotti Harri Oksasen kannattamana, että "Keuruun kaupunki haluaa osallistua kuntarakennelain mukaiseen kuntien yhdistymisselvitykseen Mänttä-Vilppulan kanssa, mutta haluaa selvitystyön alkavan ilman ennakkoon asetettuja reunaehtoja. Muista mahdollisista selvityssuunnista annetaan vastaus valtionvarainministeriön pyytämällä kyselylomakkeella." 

Koska oli tehty kaupunginjohtajan päätösehdotuksesta poikkeava kannatettu ehdotus, puheenjohtaja totesi, että Ruusilan tekemästä ehdotuksesta on äänestettävä. Kaupunginhallitus hyväksyi yksimielisesti puheenjohtajan tekemän seuraavan äänestysesityksen: Ne, jotka kannattavat kaupunginjohtajan ehdotusta, äänestävä JAA, ja ne, jotka kannattavat Ruusilan ehdotusta, äänestävät EI. 

Suoritetussa nimenhuutoäänestyksessä annettiin seitsemän (7) JAA-ääntä (Ahonen, Kuusimäki, Laurila, Rautanen, Santaniemi, Vaissi ja Sipponen) ja kaksi (2) EI-ääntä (Oksanen, Ruusila). 

Puheenjohtaja totesi kaupunginjohtajan ehdotuksen tulleen kaupunginhallituksen päätökseksi äänin 7-2. 

Päätös	Kaupunginhallitus päätti esittää valtuustolle, että

	Keuruun kaupunki haluaa selvittää kuntaliitos- ja kuntayhteistyöasioita Multian ja Petäjäveden kuntien sekä  Mänttä-Vilppulan, Virtain ja Ähtärin kaupunkien kanssa. Selvitysalueeseen voivat kuulua myös Ruoveden kunta ja Alavuden kaupunki. 

VALT § 72	
KÄSITTELY KOKOUKSESSA

Keskustelun aikana Tapio Paappanen esitti Liisa Ruusilan kannattamana, että "Keuruu haluaa ensisijaisesti osallistua kuntarakennelain mukaiseen kuntien yhdentymisselvitykseen Mänttä-Vilppulan kanssa. Keuruu on myös valmis selvitystyöhön Multian, Petäjäveden, Virtain, Ähtärin ja Ruoveden kanssa, jos nämä kunnat tekevät valtuustoissaan samansisältöisen päätöksen."

Esitys oli valtuustoryhmien puheenjohtajien esitys, ja sen olivat allekirjoittaneet Kokoomuksen valtuustoryhmän puheenjohtaja Tapio Paappanen, Perussuomalaisten valtuustoryhmän puheenjohtaja Simo Jämsä, Kristillisdemokraattien valtuustoryhmän puheenjohtaja Kyösti Rahkonen, SDP:n valtuustoryhmän puheenjohtaja Liisa Ruusila ja Vihreiden valtuustoryhmän puheenjohtaja Jouko Pihlainen. 

Valtuuston puheenjohtaja keskeytti pyynnöstä kokouksen klo 20.20-20.30 valtuustoryhmien puheenjohtajien neuvottelutauon ajaksi. 

Merkitään, että ennen taukoa Merja Ahonen ehdotti, että Multia lisätään ensisijaiseksi selvitysalueeksi Mänttä-Vilppulan kanssa. Ehdotus ei kuitenkaan saanut kannatusta, joten se raukesi. 

Päätettyään keskustelun puheenjohtaja totesi, että Paappasen tekemästä ehdotuksesta on äänestettävä, koska oli tehty kaupunginhallituksen päätösehdotuksesta poikkeava kannatettu ehdotus. Valtuusto hyväksyi yksimielisesti puheenjohtajan tekemän seuraavan äänestysesityksen: Ne, jotka kannattavat kaupunginhallituksen ehdotusta, äänestävät JAA, ja ne, jotka kannattavat Paappasen ehdotusta, äänestävät EI. 

Suoritetussa nimenhuutoäänestyksessä annettiin yksitoista (11)  JAA-ääntä (Huuskola, Kaijanmäki, Kajosmäki, Kosonen, Kuusimäki, Laurila, Nissinen, Oinonen, Rautanen, Sipponen ja Tuominen) ja kaksikymmentäkaksi (22) EI-ääntä (Ahonen, Haapala, Heinonen, Jämsä, Kakkuri, Kankimäki, Korkeala, Kotimäki, Nieminen, Oksanen, Paappanen, Pihlainen, Pohjonen, Rahkonen, Ritola, Ruusila, Röppänen, Kekkonen, Salkinoja, Santaniemi, Träff ja Vaissi), kaksi (2) äänesti tyhjää (Kukkamo ja Vesterinen). 

Puheenjohtaja totesi Paappasen ehdotuksen tulleen valtuuston päätökseksi äänin 11-22 ja 2 tyhjää. 

Päätös	Valtuusto päätti, että Keuruu haluaa ensisijaisesti osallistua kuntarakennelain mukaiseen kuntien yhdentymisselvitykseen Mänttä-Vilppulan kanssa. 

	Keuruu on myös valmis selvitystyöhön Multian, Petäjäveden, Virtain, Ähtärin ja Ruoveden kanssa, jos nämä kunnat tekevät valtuustoissaan samansisältöiset päätökset.  

Asianmukaisesti allekirjoitetusta ja tarkastetusta pöytäkirjasta 29.11.2013	kirjoitetun otteen oikeaksi todistaa virallisesti:

Tarja Ojala, hallintojohtaja